Tinżel in-nida fuq ħuġbejk. Il-piż tagħha ħafif. L-indifferenza luċida. Imdendla bħal sikta, bħal domanda, bħal tensjoni sfuża. It-tieni poeżija li se nippreżenta nhar is-Sibt fit-tnedija tal-album ta' Plato's Dream Machine hija "Mariposa," kelma bl-Ispanjol li tfisser farfett u li fil-poeżija tinstema' wkoll qisha isem… Ktibtha n-Nikaragwa u ridt ninfluwenza ruħi mill-poeżija intensa ta' Ruben Dario. Qrajt il-poeżija tiegħu b'ħeġġa kbira, ġabra sħiħa tradotta għall-Ingliż imma bl-oriġinal bl-Ispanjol maġenb il-verżjoni Ingliża. Kont influwenzat ukoll, konxjament, mill-poeżiji li smajt waqt il-Festival Internacional de Poesía, Granada, Nicaragua li ħadt sehem fih. Din hija l-aħħar parti mill-poeżija "Mariposa," Se nippreżentaha bil-mużika tal-PDM. Nistenniek itħoll l-ilwien kull lewn kull togħma, bit-taħbit tal-ġwienaħ tgħum fil-ħmuraroża. Nistenniek ninħall f'għajnejk f'xufftejk fl-istorja. Nistenniek issekwestrat f'ħaddejk maħsuda. Fil-barka ta' xufftejk, fil-glorja. It-tielet poeżijia li se naqra mal-PDM fil-kunċert ta' għada ktibtha fl-2013 u ispirata minn Walid Nabhan, awtur u ħabib. Kienet waħda minn dawk il-konverżazzjonijiet li ma' Walid dejjem tkun dwar l-istejjer individwali tagħna u dejjem tibda bil-metafori, tkompli bil-metafori u tispiċċa bil-metafori. Huma l-mod kif jaħseb, mhux sempliċiment kif jitkellem. Il-poeżija jisimha "Is-Sried Ixoqqna" u kellna diskussjoni pjuttost twila waqt il-provi mal-PDM dwar kemm għandu jkun hemm mużika fiha. Qbilna mill-ewwel fuq intervent ta' Mark Zizza, id-drummer, u eventwalment daħlu mużiċisti oħrajn fiha. Naħseb li issa kuntenti ħafna bil-prodott finali. Din hija strofa waħda mill-poeżija "Is-Sried Ixoqqna." Hija poeżija li titkellem dwar il-mermorji li jitturmentawna, id-diżappunti li jibqgħu jqattgħuna minn ġewwa. Dawn huma l-fdalijiet tal-passat tagħna li jibqgħu preżenti, kultant iktar mill-preżent innifsu. Għedtlek li dak li ttella' jista' jintuża bħala xhieda kontrik, li l-provi tal-innoċenza tiegħek isiru l-kap t'akkuża. Għedtli li l-ħama mxarrba la titla' tibbies, u qatt ma tista' tniżżilha lura fil-qiegħ; li mill-qiegħ ittella' xfafar antiki li jqattgħu il-laħam biċċiet, li iktar ma tikber iktar inixxu demm il-ġrieħi, li jibqgħu jtebbgħu, li ma jkunu jridu jagħlqu b'xejn, lanqas bix-xfafar misnunin tal-psikoterapisti. Ir-raba' u l-aħħar poeżija li se nippreżenta llejla ktibtha n-Nikaragwa u hija ispirata minn konverżazzjoni li kelli ma' Diana, waħda mill-voluntiera tal-festival. Ridt inkun naf mingħandha għaliex il-poeżija hija tant popolari fin-Nikaragwa, għaliex tiġbed tant nies, minn kull qasam tas-soċjetà. Għalhekk hija poeżija dwar il-poeżija. Fit-titlu tal-poeżija li se naqra llejla hemm it-tweġiba ta' Diana, "Tkellimni dwar l-Imħabba u r-Rivoluzzjoni." Jinstema' qisu diskors minn epoka oħra, mis-snin sittin… imma fin-Nikaragwa l-poeti u l-poeżija kellhom sehem importanti, ċentrali, fir-rivoluzzjoni Sandinista li permezz tagħha ħelsu mill-ħakma brutali tad-dinastija tas-Somoza, rivoluzzjoni li fiha mietu eluf ta' nies, fosthom kittieba. Il-poeżija, għan-Nikaragweni, hija wkoll il-lingwa tal-imħabba, tal-ħsus u l-emozzjonijiet l-iktar profondi, li jagħtu sens lill-għajxien tagħna fid-dinja. Il-poeżija tagħhom hija impenjattiva, intelliġenti, imma anki lirika u sikwit passjonali. Il-poeżija tiegħi "Tkellimni dwar l-Imħabba u r-Rivoluzzjoni" tipprova tagħti ħjiel ta' dan kollu. U se nippreżentawha llejla b'żewġ vuċijiet, għax hija l-poeżija tal-inkontru. Din hija strofa mill-parti ċentrali tal-poeżija (ambjentata f'kwartier residenzjali tal-belt Nikaragwena ta' Granada):